U-I-57/08
Natisni
Opravilna št.:
U-I-57/08
Datum odločitve:
9. 10. 2008
ECLI:
ECLI:SI:USRS:2008:U.I.57.08
Akt:
Odlok Okrajnega ljudskega odbora za okraj Koper z dne 1. 12. 1946
Izrek:
Pobuda za začetek postopka za oceno ustavnosti odloka Okrajnega ljudskega odbora za okraj Koper z dne 1. 12. 1946 se zavrže.
Evidenčni stavek:
Pobudnik nima pravovarstvene potrebe za oceno ustavnosti predpisa, ki je prenehal veljati, če ne izkaže, da bi bilo z morebitno ugoditvijo pobudi mogoče odpraviti posledice neustavnosti oziroma nezakonitosti.
Geslo:
1.5.51.1.2 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude.
1.4.51.5.1 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravovarstvena potreba v primeru, ko je predpis prenehal veljati - Pred začetkom postopka.
Pravna podlaga:
Člen 25.3, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
drugi akti
Vlagatelj:
Lauro Decarlij, Republika Italija
Datum vloge:
12. 3. 2008
Vrsta odločitve:
sklep
Vrsta rešitve:
zavrženje
Dokument:
US28340
Dokument v PDF obliki:
U-I-57-08.pdf
79 KB
Prenesite datoteko
U-I-57/08-6
9. 10. 2008
SKLEP
Ustavno sodišče je v postopku za preizkus pobude Laura Decarlija, Republika Italija, ki ga zastopa Ervin Dokić, odvetnik v Piranu, na seji 9. oktobra 2008
sklenilo:
Pobuda za začetek postopka za oceno ustavnosti odloka Okrajnega ljudskega odbora za okraj Koper z dne 1. 12. 1946 se zavrže.
Obrazložitev
1. Pobudnik izpodbija v izreku tega sklepa navedeni akt. Predlaga, naj Ustavno sodišče ugotovi, da "Odlok Okrajnega ljudskega odbora za okraj Koper z dne 1. 12. 1946 ni veljal na območju Kraljevine Italije oziroma na teritoriju, ki je leta 1954 prešlo pod civilno upravo Jugoslavije na podlagi t. i. Londonskega memoranduma, torej tudi ne na območju tedanjega okraja Koper", in da so "neveljavni in brez vsakršnih učinkov" tudi vsi akti, izdani na podlagi tega odloka. Navaja, da so bile na podlagi izpodbijanega akta njegovemu očetu z več odločbami krajevnih agrarnih komisij odvzete nepremičnine, da je kot njegov dedič sprožil postopek za ugotovitev ničnosti teh odločb in da je ta postopek v teku pred Upravnim sodiščem.
2. Izpodbijani predpis v času vložitve pobude ni več veljal. Ustavno sodišče praviloma presoja le veljavne predpise. Na podlagi 47. člena Zakona o Ustavnem sodišču (Uradni list RS, št. 64/07 – ur. p. b. – v nadaljevanju ZUstS) lahko presoja neveljavne predpise, če niso bile odpravljene posledice neustavnosti in nezakonitosti.
3. Izpodbijani predpis ni učinkoval neposredno. Ustavno sodišče je v sklepu št. U-I-174/05 z dne 13. 12. 2007 (Uradni list RS, št. 122/07 in OdlUS XVI, 87) sprejelo stališče, da se lahko tudi v primerih, ko se s pobudo zahteva presoja ustavnosti oziroma zakonitosti predpisa, ki je bodisi prenehal veljati že pred vložitvijo pobude bodisi po vložitvi pobude, pobuda vloži šele po izčrpanju pravnih sredstev zoper posamični akt, izdan na podlagi izpodbijanega predpisa, hkrati z ustavno pritožbo, pod pogoji iz 50. do 60. člena ZUstS. Iz razlogov, navedenih v citiranem sklepu, pobudnik ne izkazuje pravovarstvene potrebe iz 47. člena ZUstS za oceno ustavnosti predpisa. Zato je Ustavno sodišče pobudo zavrglo.
4. Ustavno sodišče je sprejelo ta sklep na podlagi tretjega odstavka 25. člena ZUstS in prve alineje tretjega odstavka 46. člena Poslovnika Ustavnega sodišča (Uradni list RS, št. 86/07) v sestavi: predsednik Jože Tratnik ter sodnice in sodniki mag. Marta Klampfer, mag. Marija Krisper Kramberger, mag. Miroslav Mozetič, dr. Ernest Petrič, Jasna Pogačar, dr. Ciril Ribičič in Jan Zobec. Sklep je sprejelo soglasno.
Jože Tratnik
Predsednik